**László Bölöni** (romaniaksi: *Ladislau*, s. 11. maaliskuuta 1953) on romanianunkarilainen jalkapallovalmentaja ja entinen pelaaja. Kesästä 2022 lähtien hän on toiminut FC Metzin päävalmentajana.

Ura pelaajana
-------------

Peliurallaan Bölöni pelasi 406 ottelua romanialaisen ASA Târgu Mureșin paidassa vuosina 1970–1984. Hän pelasi kotimaassaan myös FC Steaua Bukarestissa kolme kautta voittaen kolmen Romanian mestaruuden lisäksi Euroopan cupin kaudella 1985–1986. Bölöni pelasi finaalissa täydet minuutit ja oli Mikal Majarun ohella toinen epäonnistuja rangaistuspotkukilpailussa.

Bölöni jätti Steauan 1987 ja siirtyi Belgiaan. Hän pelasi kevätkauden Racing Jet Brysselissä siirtyen sitten Ranskaan ja US Créteil-Lusitanos'n paitaan. Bölöni päätti pitkän peliuransa kauteen 1991–1992 US Orléansissa. Hän edusti myös Romanian maajoukkuetta 108 ottelussa tehden 25 maaottelumaalia. Bölöni oli mukana Romanian joukkueessa EM-kisoissa 1984. 

### Meriitit pelaajana

* Euroopan Cup: 1986
* UEFA Super Cup: 1986

* Romanian mestaruus (3): 1985, 1986, 1987
* Romanian Cup (2): 1985, 1987

Ura valmentajana
----------------

Bölöni aloitti valmennusuransa AS Nancy-Lorrainessa 1992 apulaisvalmentajana. 1994 hän siirtyi seuran päävalmentajaksi toimien tehtävässä kuusi vuotta. Tuona aikana seura voitti Division 2:den kaudella 1997–1998 ja nousi liigaan. Seuran pudottua takaisin Division 2:een kauden 1999–2000 päätteeksi Bölöni jätti tehtävänsä.

Kesällä 2000 Bölöni siirtyi Romanian jalkapallomaajoukkueen päävalmentajaksi. Hän toimi tehtävässä vain vuoden verran siirtyen kesällä 2001 Sporting Lissabonin peräsimeen. Portugalilaisseurassa Bölöni voitti debyyttikaudellaan tuplamestaruuden. Kausi 2002–2003 sujui heikommin ja Bölöni saikin liigan kolmossijaan päättyneen kauden jälkeen potkut tehtävistään. Hänen aikanaan Sportingissa nousivat ykkösjoukkueen kokoonpanoon sellaiset nuoret tähdet kuin Cristiano Ronaldo, Ricardo Quaresma ja Hugo Viana.

Kesällä 2003 Bölöni palasi Ranskaan ja siirtyi Stade Rennes'n päävalmentajaksi. Kaudella 2004–2005 Bölöni johdatti seuran sen liigahistorian parhaimpaan sijoitukseen (4:s). Hän jätti seuran toukokuussa 2006 siirtyen AS Monacon päävalmentajaksi. Ura Monacossa jäi kuitenkin lyhyeksi Bölönin saatua potkut kehnon alkukauden jälkeen jo lokakuussa 2006.

Huhtikuussa 2007 Bölöni siirtyi Arabiemiirikuntiin Al Jazira Clubin päävalmentajaksi. Hän palasi Eurooppaan kesäkuussa 2008, kun Belgian mestaruuden edelliskaudella voittanut Standard Liège palkkasi hänet päävalmentajakseen.
Bölönin johdolla Standard puolusti mestaruuttaan kunnialla ja uusi sen jännittävien vaiheiden kautta. Tasainen kausi huipentui mestaruusfinaaleihin RSC Anderlechtia vastaan, sillä seurat olivat tasapisteissä varsinaisen liigan päätyttyä. Kaksiosaisessa finaaliottelussa Bölönin luotsaama Standard oli parempi maalein 2–1. 

Kaudella 2009–2010 mestaruutta puolustanut Standard ei kuitenkaan pysynyt RSC Anderlechtin ja kumppanien vauhdissa. Lopulta romanialaisvalmentaja sai potkut helmikuussa 2010 Standardin majaillessa liigassa kuudentena, 19 pistettä Anderlechtin perässä. 

Toukokuussa 2010 Bölöni siirtyi arabiemiraattilaisen Al-Wahda Clubin päävalmentajaksi.  Pesti seurassa jäi kuitenkin lyhyeksi, sillä Bölöni sai potkut jo syyskuussa 2010. Seurajohto perusteli päätöstään tyytymättömyydellä Bölönin mahdollisuuksiin täyttää johdon vaatimukset ja tavoitteet. 

Tammikuun alussa 2011 Bölöni palasi valmennustehtäviin Ranskan Ligue 1:n toiseksi viimeiseksi juuttuneen RC Lensin päävalmentajana.  Hän ei onnistunut nostamaan Lensiä pois tuolta sijalta, vaan tuloksena oli putoaminen pääsarjasta.  Kauden jälkeen Bölöni sai tehdä tilaa Jean-Louis Garcialle. 

Pian Lensistä lähtönsä jälkeen Bölöni siirtyi kaksivuotisella sopimuksella kreikkalaisseura PAOKin peräsimeen.  Bölönin johdolla PAOK sijoittui kaudella 2011/12 liigassa kolmanneksi. Romanialainen jätti kuitenkin seuran kauden jälkeen, kun hän ei suostunut seuran vaaimuksiin palkan alentamisesta. 

Kesäkuussa 2012 Bölönistä tuli qatarilaisen Al-Khorin päävalmentaja.  Romanialaisen johdolla Al-Khor pelasi keskinkertaisesti sijoittuen Qatarin liigassa parhaimmillaan seitsemänneksi. Kesällä 2015 hän jätti seuran ja siirtyi saudiarabialaisen Ittihadin päävalmentajaksi.  Heikkojen tulosten vuoksi Bölöni sai potkut marraskuun lopussa 2015. 

Kesällä 2017 Bölöni palasi valmennustehtäviin Belgian liigaan nousseen Royal Antwerpin päävalmentajana. Bölönin johdolla Anterwerpen sijoittui kahdesti Belgian liigassa neljänneksi. Kaudella 2019/20 hän luotsasi seuran Belgian cupin loppuotteluun. Koronaviruksen takia loppuottelu siirtyi elokuun alkuun 2020 ja Bölönin sopimus seuran kanssa ehti päättyä ennen finaalia.

Elokuun lopussa 2020 Bölönistä tuli KAA Gentin päävalmentaja. Hän sai kuitenkin potkut tehtävästään jo syyskuun puolivälissä 2020.

Lokakuussa 2020 Bölönistä tuli Kreikan Superliigassa sijalla 11 olleen Panathinaikosin päävalmentaja. Bölönin johdolla Panathinaikos nousi ylempään loppusarjaan. Hän sai kuitenkin potkut hieman ennen liigakauden loppua Panathinaikosin ollessa viidentenä.

Kesäkuussa 2022 Bölönistä tuli Ligue 2:een pudonneen FC Metzin päävalmentaja.

### Meriitit valmentajana

* Portugalin mestaruus: 2002
* Portugalin Cup: 2002
* Ligue 2: 1998
* Belgian mestaruus: 2009

Lähteet
-------

1. ↑  Standard Lüttich verteidigt Titel
2. ↑  Bölöni verlässt Standard
3. ↑  Boloni is Wahda’s new manager
4. ↑  Al Wahda sack Boloni (Arkistoitu – Internet Archive)
5. ↑  BÖLÖNI REPLACES WALLEMME AT LENS
6. ↑  Monacon 34 vuotta kestänyt pääsarjataival päättyi
7. ↑  J.-L. Garcia nouvel entraîneur (Arkistoitu – Internet Archive)
8. ↑  Bölöni wird Trainer bei PAOK
9. ↑  PAOK break ties with Bölöni[vanhentunut linkki]
10. ↑  Bölöni nommé
11. ↑  Meet new Al Ittihad boss Laszlo Boloni, the man who nurtured Cristiano Ronaldo
12. ↑  Boloni a fost demis de Al Ittihad
13. ↑  Laszlo Bölöni voorgesteld als nieuwe trainer van Antwerp (Arkistoitu – Internet Archive)
14. ↑  OFFICIEEL: Geen Bölöni meer volgend seizoen bij Antwerp
15. ↑  AA Gent vervangt Thorup al na 2 matchen door Bölöni
16. ↑  AA Gent zet Bölöni na 25 dagen aan de deur, De Decker neemt (voorlopig) over
17. ↑  Bölöni is the new coach of Panathinaikos
18. ↑  László Bölöni sacked by Panathinaikos (Arkistoitu – Internet Archive)
19. ↑  Laszló Bölöni est officiellement le nouvel entraineur du FC Metz


|  |  |  |
| --- | --- | --- |
| Edeltäjä:**Michel Preud'homme** | **Belgian vuoden valmentaja**2009 | Seuraaja:**Ariël Jacobs** |

|  |  |  |
| --- | --- | --- |
| Edeltäjä:**Olivier Rouyer** | **AS Nancy-Lorrainen päävalmentaja**1994–2000 | Seuraaja:**Francis Smerecki** |

|  |  |  |
| --- | --- | --- |
| Edeltäjä:**Emerich Jenei** | **Romanian maajoukkueen päävalmentaja**2000–2001 | Seuraaja:**Gheorghe Hagi** |

|  |  |  |
| --- | --- | --- |
| Edeltäjä:**Manuel Fernandes** | **Sporting Lissabonin päävalmentaja**2001–2003 | Seuraaja:**Fernando Santos** |

|  |  |  |
| --- | --- | --- |
| Edeltäjä:**Vahid Halilhodžić** | **Stade Rennes'n päävalmentaja**2003–2006 | Seuraaja:**Pierre Dréossi** |

|  |  |  |
| --- | --- | --- |
| Edeltäjä:**Francesco Guidolin** | **AS Monacon päävalmentaja**6–10/2006 | Seuraaja:**Laurent Banide** |

|  |  |  |
| --- | --- | --- |
| Edeltäjä:**Michel Preud'homme** | **Standard Liègen päävalmentaja**2008–2/2010 | Seuraaja:**Dominique D'Onofrio** |

|  |  |  |
| --- | --- | --- |
| Edeltäjä:**Josef Hickersberger** | **Al-Wahda Clubin päävalmentaja**5–9/2010 | Seuraaja:**Tite** |

|  |  |  |
| --- | --- | --- |
| Edeltäjä:**Jean-Guy Wallemme** | **RC Lensin päävalmentaja**1–6/2011 | Seuraaja:**Jean-Louis Garcia** |

|  |  |  |
| --- | --- | --- |
| Edeltäjä:**Makis Havos** | **PAOK FC:n päävalmentaja**2011–2012 | Seuraaja:**Giorgos Donis** |

|  |  |  |
| --- | --- | --- |
| Edeltäjä:**Alain Perrin** | **Al-Khorin päävalmentaja**2012–2015 | Seuraaja:**Jean Fernandez** |

|  |  |  |
| --- | --- | --- |
| Edeltäjä:**Wim De Decker** | **Royal Antwerpin päävalmentaja**2017–2020 | Seuraaja:**Ivan Leko** |

|  |  |  |
| --- | --- | --- |
| Edeltäjä:**Jess Thorup** | **KAA Gentin päävalmentaja**8–9/2020 | Seuraaja:**Wim De Decker** |

|  |  |  |
| --- | --- | --- |
| Edeltäjä:**Dani Poyatos** | **Panathinaikosin päävalmentaja**10/2020–2021 | Seuraaja:**Ivan Jovanović** |

|  |  |  |
| --- | --- | --- |
| Edeltäjä:**Frédéric Antonetti** | **FC Metzin päävalmentaja**2022– | Seuraaja:**–** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Portugali

 |

 |